url: =Vantung Thuthang (25 May 2016) :: ZOMI DAILY\nVantung Thuthang (25 May 2016)\nposted on 26 May 2016 at 10:14 am Lomkholna: Biakna, Khawmpau, News, Zomi\nMay 16,2016 ka Omna khua Bowling Green, ah 2016 US kumpi demding athang vangvang mipil mihau Ms Hillary Clinton Campaign bawl in ongpai a kava kihel kha hi.\nAmah tawh Maan-Photo kila khawm ding cih naak utlua lam en lua kawmsa in athu gen kangaingai a, Thugen amanciang Mipi tetawh gualnuam khawm Maan kila khawm in Stage nuai ah ongtuak suk ta peetpeet hi.\nKeikiang ongtun ciang Maan kila lian ding kacihkawm kaal ah Kamai a migolpi khat in ongkhaktam ziau in Hilarry Clinton in ongkheng ziau hi. Tuni dong Hillary tawh Maan kakilaak khakloh peen kalung kimthei vetlo in kalungsim sung ah om tawn tung hi.\nKanasep kawm in ka ngaihsutsut laai tak Kalungsim sung ah thukhat ongsuak a Kakhitui ongtaak ngelhngelh hi. Pasian bawlsa mihing leltak tawh Maan kilaak ding hizah a lunggulh napi in banghang in Kei mihing abawlpa Pasian ongphawkzawlo a, nadang te thupi sakzaw nahihiam cihdotnna kalungsim sung ah ongsuaktha pai hi.\nDavid in Sakhi in luitui luangsialsial alunggulh bang Topa aw nang konglung gulh hi ci ahihman in Gamsung tucing pan kumpi tokho kiluahsak hi. Late 42:1\nPi Hillary Clinton aciah khit ciang amahtawh Maan kila khawmkha te peen amaigual lam ading zingtuung a anatungbaih te nahi uh cih kamu a, keeipeen thozolo in 11:30 pawl tungpan kahihman in amaigual lam ngahzolo , Maan kizaih khalo kahihi. Bawlphat theih hileh zingsang paibaih deuh hileeng kizaihkha mahding hiveeng ci in kapaibaihloh kaki siik mahmah ahizong in kila kik theilo hi.\nU le Nau, Nu le Pa kong it sanggam te aw tuni Pasian sang thupi isak zawk.,Pasian saang imasak zawk aomkha hiam? Neih leh Lamp, Nasep, Sum leh Paai leh Leitung na te imasak kha hiam? Pumpi zongsatna hoihlo, teep le muan neek le dawn te ah Pasian sang i it valval, iphawk valval zaw aomkha hiam? Leitung na te kiplo a mitphiat kaalsung in amai mangthei ahihi. ibiak Pasian peen amah bek biakding a ut a amm pasian ahihi. Exodus 34:14 Kei mah longal Pasian dang nabia kei un ongci ngeungeu Topa ahihi.\nHi Leitung ikhualzina ah bangtan sawtding cih kuaman itheikhol kei hi.Tuni mahmah Zeisu amasa ah koih in amakiang zuan ding hihang. Hun tawp niciang ilaak kik nophang kila kik theinawnlo ding a ikisiik kha ding hi. Tu ni Topa mah amasa peen ah koih in amakiang zuan le hang Akammal sung a ombang in hih Leitung a ikisap, ideihna te zong ongkicing ding a Ikha ading zong ilungmuang ding hi.\nTopan mimal kim thupha ongpia ta hen.\nPrevious: Banghangin lungsim picing thei mahmah lo? ~ Awn Za Pau\nNext: Aki valhtum khindek Zomi te\nZomi Cup 2015 Group Standing, Group Khenna & Times Table


timestamp: atn

url: =USA, Florida khuanawl ah Shuttle Boat meikuang, mi 1 si in 14 liam :: ZOMI DAILY\nUSA, Florida khuanawl ah Shuttle Boat meikuang, mi 1 si in 14 liam\nposted on 15 January 2018 at 11:38 pm Lomkholna: News, Sawltak, USA, World\nUSA, Florida khuanawl, Gulf of Mexico sungah gunkuang “Shuttle Boat” te khat Sunday ni in meikuanggawp ahih manin, numei khatin sihlawh a, adangzong mi 14 bang liam cih Fox News pan kiza hi.\nTua gunkuang pen Casino Shuttle Boat kici a, atungah atuang Passenger mi 50 valte meikat akipat ciangin lauthawng mahmah uh a, tuisung ah diangsuk ngeingai uhhi.\nTua Shuttle Boat meikat kipatpen Sunday sunlam hi a, aliam lakah numeikhat Sunday nitaklam in sihi. Tualo adangzong mi 14 bang liamgawp uhhi ci’n Regional Medical Center Bayonet Point spokesman Kurt Conover in Monday ni in genkhia hi.\nPassenger pawlkhat tepen meikhu limdik khaklua ahih manin, nak hamsa sa uh a, a awngsung tengzong na samahmah uhhi. Bayonet Point ah zatui kibawlte ahihleh noptuam uh ahih manin ki ciahsak cihi.\nVideo: Casino shuttle boat fire leaves 1 woman dead, 14 other people injured, officials say\nWTSP News te genna ah hih Shuttle Boat atuahsiat ciangin kumpi thunei te’n 4pm hunpawl in delhtheipah uh cihi. Meikuang pen kilawh ziahziah in manlang mahmah a, Boat tungah atuangte zong pataulua uh ahih manin, tuisungah adiangkhia ngeingai uh ahihi.\nMore: Florida, Orlando City sung aom Warehouse sungah thautawh mi 6 kikaplum\nPort Richey Chief of Police Gerard DeCanio in agenkhiatna ah hih Shuttle Boat ahawl te’n Engine siatna om in, ki lehkikding cih khentat uh cihi. Tualaitak in meikuang akipan hiding in ki ummawh hi. Hih Shuttle Boat pen Tropical Breeze Casino Cruise ah apaiding te apuak in akilehden ahihi. Sawltak #zomidaily\nPrevious: Indonesia gamsung ah Stock Exchange in akizang innpikhat kicim\nNext: Malaysia, Penang aom suangmanpha zuakna ah Pistol tawi damiah mi 2 lut\nMyanmar Airways in Yangon – Bangkok khualzinna khiamloding\nAntang panpihna ~ Lian Tuang\nMeeting i cih ciang in


url: =USA TE'N A KI PAWLPIH DING HUH ZAWN\nTZN: Cin Ngaih\nUS te in IS te kap sawm ahih man in, a kipawl pih ding gam zawn a, UK leh Saudi Arabia gam te in zong kipawl pih sawm uhhi. Hih IS te in US gam na ngawng vauta uh ahih man in, hih leitung penlung hi mawh n...a din mun ah om ta hi.Hih IS te gamtat na hang in UN in nakpi tak in mawhsak na thu ngen hi.IS te bawl siat te pen,Khristiante, Yazidi, Shabaks, Turkumen, Kakae leh Sabeans te ahihi. UN te in IS te gamtatna, mi bawlsiatnate limtak in kan in nakpi in mawhsak hi.\nUS te in Kurdish te leh Iraq te huh in, Musol kim a IS te 115 vei van lam tawh kap khin tahi.Lamdang thukhat ah IS galkapte tawh numei paslalum khawn ding in Australia, US, UK leh Malaysia pan numei te ki pumpiak uh cihi.Malay gampan numei 50 pha cihi.Tua ban ah IS te tawh galkap nasem khawm ding in Netherlands pan zong muslimte mi 130 om in, tua lak ah mi 14 si khin in, 30 te inn ah ciah hi cihi.Muslim pawl khat gamdang pai ding a upmawhte uh thusit in khawl sak hi cihi.Gam nih gammi hihna anei pawl khat om in, IS migilo te taeh ki pawl in om uh a,tua te pen Netherlands kumpi in gammi in kisan lo ding hi cihi.\nZani in Syria gam a om Islamist gam nuai mite al-Qaida te tawh ki zom te in Golan a om UN galkap phillippians te 32 um cih uh a, ahih hang Syria leh Israel galkap te in gam nuai mite a ihmut kal un, hon khia thei hi. ISIS te in Syria galkap galmatte 250 that sak khin cihi.\nZani in Pakistan khuapi ah gammi te in PM pa deih lohna lungpho lak na nei in, palik 26 leh mipi 264 te liam hi. Mipi te in president pa deihlo uh ahih man in khawlta in ci in mipite in lampi dung ah lungsim pholak na nei uhhi.\nRussia te in Ukrain gam nisuak na lam ah galkap aza lom leh tank a za lompi mah tawh om uh ci in, EU ki muh khopna ah Ukrain president Proshenko ingen in, EU makai Barroso in Russia kumpi te kiang ah ahoihloh lam theihsak na gen in, sumlei sum zuak na lam tawh Russia te koi bang dan in akhauh zaw in khaktan na bawl leuleu ding hiam ci in thu kikum uhhi.\nThangno in asungpa kiang ah, hih gan an ding buhtu tansa te pen nang a ding hi cihi.Thangno sungpa zong buhtu tansa te tang ateh a leh tang zanih pha lo in 120 bek pha hi.Amah zong kaleisa hi buan a ci in lungkim lo sa in , inn ah aciah hi.Inn a tung a leh a ta nu Thangno zi zongna om a, athu la te gen pah hi. Thang no zi zong heh lua mahmah ahih man in, inn ah ciah in U Thang bang hang in nang a hong it mahmah kapa lawnlawm na khem a cih leh Thangno in," midang la khemzo lo ka hihciang, kei a hon it mahmah kasungpa mah ka khem kei a leh" cih san zuai hi.Thangno zizong heh lua mahmah ahih man in,"aw thei ta ing ei, ei a hong it mahmah te mah khem nop pen ahi ve maw "cihi.\nEi ahong it mahmah ih nu ih pa, mah khem nop pen hi.Ei ahong it mahmah Ih zi ih pasal te mah khemnop pen hi.Ei ahong it mahmah ih ta te mah khemnop pen hi.Ei ahong it mahmah ih lawm ngaih nu/pa mah khemnop pen hi.Ei ahong it mahmah ih lawm te mah khemnop pen hi.\nMizo te ciannuih bawl siam Pu Thang Kura in " mikhat ka khem a zua ka puah a leh ka zuakhem a man mah ci hi in mi up na ding in,zua sawm vei ka phuah kullai hi cihi.Davib in mi zi tung ah khial in, a khialhna aki theiloh na ding in mithat hi. Mawhna khat ih bawl ciang aki theiloh na ding in mawhna bawlbawl kul lai hi.Ahih hang Pasian in mawhna na mudah mahmah a, Adam mawhna hang mah in,hoih sa in athuphapiaksa,ama bawlsa nate samsia hi. Ahih hang lungsimtakpi tawhmawh na kisikkiknate san hi.Davib zong kisik kik in mi zi tung ah mawh nawnlo in, tapa taimangpa zong kisik kik in tai mang nawnlo hi. Kisikna maan ihcih in mawhnei ih hih lam kitheina, mawhna hang a dahna lehmawhnop nawnlohna lungsim te ahihi.\nRef: jpost, bbc.the times of israel.


url: =Z = Zomi & Zeisu - Tedim Association of Yangon\nLuangkham a Zogam ah Mission hong sem Cope Topa in Zeisu cingiat in Zomite zat ding Z mah thupi in hongbawl sak hi. Lailam puahnuam khangthak mipil ten Jesuh aci tawh, Jesu aci tawh ki om ngeingai hi. Z tawh kipan Zomi le Zeisu pen thupi sa lua kahih manin, Topa Zeisu cingiat in gelh ding kahan ciam hi.\nZ thu gen ihih manin, Z ah ataal suak lo kammal pawlkhat hangin kua man telkhialhna peuhmah in hong nei kei un. Adiak in mun le mual zui a kipawlna phungcing sa ten Z akihel naikei leh Z tawh hong bullot toh theih ding uh ka lunggulh mahmah hi.\nKawlgam ah Zomite khuata panin khuapi izuat zawh nading thubaihlo hi. Tedim ciang, Kalaymyo ciang, Mandalay ciang bek hilo in, Kawlgambup khuapi Yangon City ah ateng Zomite pen mi thupi hilo cih theih peuhmah omlo uhhi.\nYangon khuapi sunga Zomi khempeuh kipawl khopna ahi "Tedim Association" pen thupi mahmah in asepna zong Organization lianpi khat mah ahihi. Tua tengah makai zong mimawk mawk kiseh ngamlo, kikoih ngamlo in, apilpen leh amuanhuai pen mah kikoih hi.\nKeima' theihna ciangciang ah Zomi hong tawisang mipil Prof. Dr. C. Thang Za Tuan pen Yangon khuapi sunga Zomite' makaipi ahihi. Tedim Association a makaite pen Leitungbup Zomite lak ah mipil pente mah hipah uhhi.\nAbeisa hunlai in Township minpua a kipawlna tawh ading toto ahihi. Ahi zongin tu-in minam min tawh deihpha tak kidiang theita ahih manin, Tedim Association panin "Zomi Council of Myanmar" cih bangin min tangzai khat tawh hong laih ek thei leh kalunggulh mahmah hi.\nKamuan, kasuan mipil te tungah pulakna leh ngetna mipi muh theih kawm dingin hong sungkhia ing.


url: =AKhuasuak Ding Khangno. Agelh – Bob Tuangpi (Mauvom) - Laibu Saal\nHome > Thuluui/Articles > AKhuasuak Ding Khangno. Agelh – Bob Tuangpi (Mauvom)\nAKhuasuak Ding Khangno. Agelh – Bob Tuangpi (Mauvom)\nAKhuasuak Ding Khangno\nAgelh – Bob Tuangpi (Mauvom)\nLeitung mihing kici khempeuh khuasuakin lawhcing nuam tek uh hi. Ahizongin tua bang gualtung tuang khuasuah ding pen amawkna-in kingahlo aa hanciamna, kikhalna, tupna le thasanna neih det kul hi. Adiakdiakin khangno laite nisim nuntakna ah lungkiatna le thanemna tampi in vulhnelh thei zel ahih manin, mi khuasuak ding tuailai momno tampi tak matun zolo-in, lamkal ah gammang thei tawntung uh hi. Aciim apil mahmah le akizen mahmah khangno pawl khat leuleu ciangin pumpi kikhalna (self-displined) neih zawhloh man leh lungsim kepzawh loh manin mawk ciakciakin neek theih neek mawh ne uh ahih manin, atangpha mahmah ding aksipi tampi taktin mual hong liamsan ta uh hi. Tua ahih manin, khangnote in akhuasuak le igam iminam ading atangpha aksipi khat isuah theih nadingin bang teng zuihkul, nusiat kul leh bangci danin nisim nuntakna ah khuasa ding cih hunsimin khuaphawk ding ngaihsutna tawm sungkhia nuam ing.\nSunmang Gol Pipi Nei Ding ( Have a big dream)\nLeitung ah mi gualzo mi minthangte amau upna leh lametna tawh na nungta uh ahih manin sunmang gol pipi na nein gam uh hi. Nisim nuntakna leh khuahun kikhelzui-in mihing’lungsim kikhel thei zel mah tase leh tua bang mite in a sunmang uh leh atup angimna uh in zo zaw mukholhna(vision) na nei uh aa, bangbang haksatna langpanna om mah ta leh a upna uh lampi tangtakin na zui suak uh ahih manin, atawpna ah leitung tangthu akikhelsak le leitung ading mi manphate hong suak uh hi.\nSunmang lian pipi man ding hihang! Zomi te atamzaw lungsimneu thei hamtang hi. I hau nai kei aa, ipil pah kei zongin ahau ding apil dingin sunmang lianpipi neihsawm masa beek dih ni! Huihlak ah zong innlian pipi lam akisap hun om hi. Leitung tangthu akhel mi hangsan le mi liante in khat veivei huihlakah inn lian pipi na lamh uh aa, tua teng ahun acin teh leitung in amaute mai ah kunin zahtakna pia lel hi. Leitung aa kipawlna lianpipi (international corporation), kumpi nasepna lianpipite(government organization), leitung akhutsungah akoih apeipei leitung khuahun lampi asialte( policy maker), gam-uk kumpite ngaihsutna apiapawlte(think tank) ciang bang itun nailoh hangin tunsawm limlimin sunmang manphot ding hihang Zomi khangnote aw! Leitung kipawlna (United nations organization) khongah thuzeekpi (Secretary-General) hih dingin hanciam ding le tunzawhna ding sunmang lianpipi man phot dih ve ni e. Sum piak lah hizenzenlo!...\nSinnopna Le Thumanna Neihkul ( Life long learners& Obedient Life)\nTuhunin thukizakna baihlua mahmah hun(information technology age/global village) hun ahih mah bangin leitung thupiang khempeuh munkhat mek ziauziau(just one click) hun ahih mah bangin, zannitakin London khuapi ah Lady Gaga in alasakna stage tungah asilh puandan zingteh Yangon ah akisilh hizen hi. Tua ahih manin, hun tawh kituakin sinbeh ding muhna thak, pilna thak adiil ahaa-in dimden ahih manin, na nuntakna na mailam ah phattuamna hong pia ding thu-le-late simin, thukhinkhaina(critical thinking) tawh buptuah tawntung inla na thumuhna, leitung na muhzia(world view) thaksuaksak (update) den ding kisam hi. Tua bang hikei leh leitungin hong taisanin mite’nungah khuanung phawk den ding hi teh! Khangno khat hihna tawh nuntakna ah tuahkhak pilna(experienced) anei khangham taaltaakte kiang panin sin theih ding pilna, ngaihsunna thakte kanin,thudon den inla tuhun tawh kituak dingin khinkhai siam den ding kisam hi. Tulai khangno pawl khatte in uham pilna nei pawlkhat thusimlo-in neu muh bawl mawkmawkin pilsinna tawmtawm aneih sunsun( training school) ah asinkhak sunsun le laibu tuamtuam asim teng tawh hi kisa lua thei mawkmawkin mun citengah athei pen danin siapipa cih ding ut pong mawkin pau phaupahu thei dih zen uh hi . Tua ahih manin, khangno khuasuak khat hihna dingin ei sang akhangham zawte, thuahkhak pilnate pan pi le pu, nu le pa te lamlakna le makaihzia zong zuihsiam mahmah ding kisin kul hi.\nHun tawh kizui-in gam ki-ukzia le nuntak khuasuak kikhelnate ah zong mun citengah hamphanate om ahih manin, khuadak siam leh ngaksiamna (wait&see) neih kul ding hi. Khangno khuasuak khat hih nadingin kuakua kiangah hita leh na galte ahiphial zongin na deih phattuamna leh na nuntakna ah pilna ngah nang ahih naak leh zahtak ding leh sia cih ding hamsa sa kei in! Ei pawl amau pawl(us &them) ci aa ngaihsutna nei kiukiau khat tawh mi langbawlna le lungsimtoi (narrow minded) nei kha hetlo ding pilvan huai mahmah leitung hita hi. Tua bang lungsim in na nuntakna ah khantoh nang tampitak hong khaktan ding hi. Khantoh nadingin sum leh paii hi masa pahlo aa, mi tawh kikholhsiamna bulpi (social capital) tuhun ah kisam mahmah hi. Bang hang hiam cih leh mihing pen khat leh khat ikizop kikawm, kiho ciangin, pilna leh nuntak khuasakna (social being) hong piang khia ahihi. Athupi mahmah khat ah bangbang na hih na bawl zongin kiphasak ki uangsaklua pah kei in. Leitung in kidemna galphual hi aa, atawmtung lawm omlo, atawmtung gal omlo hi cih phawk tawntung in!\nAkhuasuak Ding Khangno Tangzangin Lungkialo Hi (Active & Perseverance)\nAkhuasuak ding khangno in zahtakna le omdan khawldan siamna( respect & polite) nei aa, mite mithek gamtat kampaute khentelsiam-in banghun, bangmun ah kuate kiang bang gen ding cih kiim-le paam khuahun(circumstances) etsiamna nei ahih manin phengciakciaklo-in, kimanna neimello huihbungpi tawh mawk ciakciaklo hi. Tangzang setset kizenin asepna khat pepeuh ah matut dong haksanate nawksuakin kuhkulna (perseverance) nei den hi. Kamkizomloin, khangno a etteh huai kasak Kawlmi khangnote omdan etteh huai tawmno hong suut nuam ing. Kawl khangnote pen khat leh khat thu kikumin kisel tangtang uh aa, thupiang khat pepepuh le hamphatna ding thu (event& opportunity) kihawmsawnin kinial tangtang (debate &discussion) nei siam mahmah uh aa, zingsang zong sepluat ding a omloh hangin tho baih uh aa, niangtuisai (tea shop) ah nih le thum tu-in thuthang (news) khat pepeuh kihawmsawn (sharing) nei thei uh hi. Lamgei ah van nengneng zuak nupi naupang ciang dong nangawnin tuni gambup innpi (Union Parliament) ah bang thu kikum, bang thukhun thak ki kipsak, kiphiat cihte nangawn kikum tanghtangh uh ahih manin, tua bang ngeina leh tatdan aneilo ei Zomi te sangin khangto zaw pah uh hi. Ei Zomi khangno atamzaw thu ki-uuklo banah zingsang kilumlum lel-in iluzangah ni hong tann teh kitho thalthal pan pian mawk den hi (he he ong sukha pianpian e!..)hamphatna thuthak teng in ong taisan khin pahpah hi.\nKepcing Ding Le Paih Khiat Ding (Does &Don’t)\nAkhuasuak ding khangno khat in hong piangsak hong siam Vanglian Tung Pasian zahtakin mangngilh loh ding banah amah umin nisim nuntakna leh amailam ading belh le muan in aneih pello kisam hi. Ei hong dong kilkello-in, ihihna leh iminam ah hong piansakna( not our choice but it is a given by our divine creator) ah lungkimin a minam hihna ngeina, zia-le-tong, lai le pau, tatziate (our Zomi identity) akep cing ding pen apiangsak Vanglian Pasian le aminam in aliangko tungah asuat apuak ding hakkol/vaipuak (responsibility) ahih lam phawk tawntungin nuntakpih sih pih ding kisam hi.\nAhizongin, abeisa thu ah minam sung, beh sung, pawlpi sung ah lungsim ong nawngkaisak thei thu tuamtuamte ka pu in na ciam teh in ong cih, ka nu le pa in hih beh hih pawlpi te igal isa hi, ilang ong pang ngei hi cih khuata lungsim (local mindset) le hun tawh kituak nawnlo ngeilo hoihlo ciin (tradition) pan pusuakin leitung gammi leitung khat, mihing ciatciat cih kizahtakna le picinna (global mindset &mutual respect) tawh khangthak Zomi momno Sianmang’ lungdeih gam le minam aksipi dingte ngaihsutna zaitakin kalsuan diamdiam ding hun hita hi.\nMahial bawl hileeng, tuhun ah akhuasuak khangno khat hih nading leh mailam ah gam le minam vaang alamsang ding khangno khat in amah le amah kizahtakna, hun tawh kizui-in pilna muhna thak sinbehnopna, khanghamte tung pan theihhuai pilnate sinsiam le laksiamna, zuih huai leh paih ding kilawmte nusiat ngamna, mailam ading hangsaktakin, kuakua in bangbang gen ta leh a upna lenkipin lametna tawh mainawt ngamna cihte aneih naak leh akhuasuak ding khangno khat ii lampi tung asik hita hi. Hangsanna tawh sunmang gol pipi man aa nungkiklo in aphulsuak zote in leitung a uk hi cih tangthu bek ah asinsin hi nawnlo ding aa, ama tangthu leitung in sin ta ding hi. Sunmang bek agengen, mang amanman pong mawk lel (idealist) panin sunmang gol pipi I matte Zomi momno khangno ten atatak nuntakna ah azangh pah (realist) ihhi naak leh hih vanpi nuai sim leitungah apiang theilo bang mah omlo hi.\nLaigelh Bob Tuangpi(Mauvom) in Zomi eLibrary/Laibusaal ading in hong piak ahi hi.\nfrom: Kham Tuang\ndate: Wed, Nov 2, 2016 at 8:52 AM\nItem Reviewed: AKhuasuak Ding Khangno. Agelh – Bob Tuangpi (Mauvom) Description: Rating: 5 Reviewed By: Cinpu Zomi


url: =HA NIN LEH KAM UIH TAWH KISAI ~ MUC\nHA NIN LEH KAM UIH TAWH KISAI\nAdmin 9:47:00 AM Articles, Cidamna\nKam sung keu leh namsia mahmah a, ahihangin ei kam a namsiat lam kithei mello tek hi. Ih kam sungah bacteria tampi om a, tua te in kamnam sia sak hi. Kam namsia 80% pen leinuai pan hong pusuak ahihi. Kam namsia ci in tuibuk, khaini,sadah, kunza cih te tawh kihehnep ding hi peuhlo in tua te in kam sung namsia sak semsem in uih sak liang thei hi.\nTui : Tui siangtho a hun nei in dawn in.\nCiltui : Ciltui in kamnam sia sak bacteria te sisak ahimanin ciltui sia sia kei in valh in. Ciltui valh sak theilo khaini, sadah, tuibuk leh muamtheih te zang vet kei in.\nNasep kinluat ciang leh ngaihsut tam luat ciangin ciltui tawm sak hi. Tui dawn manlo liangin sawtpi ki om thei a, tua bang hun ciangin muam khum leh akikhia khaitheih te ne hamtang in.\nNektheih neng neng na lei ciangin mehteh/mehgah (vegetable) pan a kibawl leh bawngnawi panin a kibawl te lei zaw in, tua te in kamsung siangtho sak hi.\nNek leh dawn ah a khum lua, cil lua leh aman lua lam ne kei in. Na nek a leh na ha nawt pah inla, ha nawt a lem kei leh na kam khuah teitei in. Ha a to sak pen calcium leh phosphorus te hi a, hih tegel pen ciltui lak ah om khin hi.\nSinggah, Khaigah te tamnek in. Carrot, ankam pakbawk cihte in ciltui tamsak hi. Apple ne in hoih takin haizan leng kamsung siangtho sak a, ha nawt zah in siang zo hi. Tua banah lutang na zong hoih tuam sak in sisan sang leh niam zong kem hi. Ha nget/heng ding pan zong kem hi.\nHA NAWT DAN\nHa zia baih mi na hih leh ha nawtna a nemte zangin.\nAn nek khit teh ha nawt pah kei in, a tawm pen minute 30 ngak in. Ha bek nawt kenla, na leii zong nawt kawm in. Kha thum khit ciangin na ha nawtna laih in.\nMeihawl tawh ha nawt zel in (activated charcoal).\nNa hanawtna ah meihawl tawm koih inla, minute 2 sung khawng nawt in. Tua khit ciang haza(teeth whitening) tawh minute 3 sung khawng nawt kik in. Ni 30 sung nawt le cin hong pak sitset dinghi. Company bawl hapaakna te tawh ha siavuan te in hong puah sak khit ciangin puah tuan kei leng a kang/pakza a kiat khit ciangin a ngeina bangin ha nin pah lel a, tua ahimanin ha pen hoih takin kem khol leng hoih in sum tawm bei pen hi.\nHa ninpipi, ha san gemgam, kunza haibang, ha kawm a anteh/sabang pi leh kam uih/kam namsia pipi khawng in na zi/ na pasal tawh kino het kei un, Nungak tangval te in zong kitawp (kiss) khawng ciang lawmte duhloh pipi na muap kawmkawm leh hong kih in hong lau in a itna leh a ngaihna teng zong bei zo dinghi.\nMipi mai leh TV khawngah thugen ih ngaih ciang a muk leh a ha ki nak et pen hi. Na ha siang/pak sitset photphot leh na thugen pen a hoih thei pen in hong ki sansak dinghi.\nHa leh kamsung siantho sakna in ngaihban na leh mipicing hihna kilangsak a, ha leh kamsung nin nena, uih leh namsia te pen mi kihhuai leh miginalo hihna kilang hi.\nBawngnawi a neknekna-in a ha pak hi. Piancil 49:12\n@ NK Nang


url: =7. November 16, 2019 | Tagahte Thahna ~ MUC\n7. November 16, 2019 | Tagahte Thahna\nAdmin 8:27:00 PM 4Q2019 mission news, Articles, MISSION NEWS\nKa nulepa in 1994 kum tualgal hangin hong nusia uh hi. Ka neulai-in tagahte omna khatah omin nakpi-in ka kahna ka mangngilh kei hi. Cikteh ka nu tawh ka kimu ding hiam, ci-in siamahte ka dong hi. “ Mu niteh” ci-in hong dawngkik uh hi. Ka nu pen mun khatah vakkhia hi ding hi, ci-in ka ngaihsun hi. Ahi zongin ka nu ka mu kha ngawn kei hi.\nSiamahte in nu bangin hong kem uh hi. SDA min khat ka nei a, Brigitte hi. Ka nu thak in biakinn ah hong kikhoppih a, kikhop nuam ka sa hi.\nKum 7 ka phakciangin kumpi in ka omna tagah kepna khawlsak ahih manin innkuan khat tawh ka om hi. Ka nuntakna nop dingin ka lamen a, ka lamet bangin nuntak hamsa mahmah hi.\nA kipatcilin kei hong kem innkuan in hong it uh hi. Kei tawh kikhangual tanu khat nei uh a, Mutesi ci uh hi. Kikholhpih nei ka hih manin nuam ka sa hi. A tanu uh a it bangin kei zong hong it ding ka sa hi. Ahizongin tua bangin hong it lo uh hi.\nZingsang sangpai ma-in tui tawi, innsung hahsiang hi. Tua bangin ka nasepna hangin sangah ka lawmte sangin ka tung nunung zaw den hi. Tua bangin ka zekai ciangin sat ka thuak hi. Khat vei vei ciangin inn hong kiciah kiksak hi. Khat veivei leh sangpua-ah hong kidingsakin, sang sung lut ding hong kiphal lo hi.\nKa nu thak in ama hangin ka sang pai zekai thei hi. Ahi zongin bangmah kikhelna nei tuan lo hi. A sawt lo-in ama hehnateng kei tung hong suan hi. An hong pia nuam lo hi. Nu ci-in ka sap hehin, nu hong ci nawn kei in, ci-in hong gen hi. Kei pen na pianna nu ka hi kei hi, ci-in hong gen hi. Mutesi in a nu bang lo-in kei bel hong it mahmah hi. A nu in bawlsiat a muhteh Mutesi in a khitui luang hi. Ama an hong pia-in, tua bang ciangin a nu in kei an hong piak ding phal lo hi. Mutesi pa in zong hong it hi.\nKum 13 ka phak ciangin na laivuanna-ah ka ong a, Mutesi in a lai kia hi. A nu heh lua-in inn panin hong hawlkhia hi. Innkuan dang khat in hong hehpihin amau tawh om dingin hong sam hi. Kumpi in zong tagah huhna hong pia uh hi. Tan 10 ka zo nawn kei hi.\nLamet bei semsem in ka om hi. Mi khempeuh ka mudah hi. Mi khempeuh in zong hong mudah uh hi, ci-in ka ngaihsun hi. Pasian in ka thuaknate a hong thei diam, ci-in ka ngaihsun hi. Pasian nangawn ka mudah hi. Kei le kei si ding ka hanciam a, zu khaam lua-in ka om ngei hi.\nNi khat Nyamata khua sungah ka vak a, Pasian thu kigenna awging khat ka za hi. Tua thugensia pa pen Frederic Musoni hi-in, amah pen SDA thugensia khat hi. Thugensia pa in “ Na kikhel nuam uh hiam? ci-in mipi thudong hi. Tua bangin a dot ciangin kei mahmah hong dong bangin ka ngaihsun hi. Tawl khat sung thu ngai-in ka om a, “ lungnuam in. Ka hong it hi” ci-in hong hopih aw khat a za tawh ka kibang hi.\nThugensia pa in a ki-ap nuam na om uhleh ci-in, mipi hong sam a, kei zong ka ki-ap hi. Siapa in thu hong ngetsakin lungnuam takin inn ka ciah hi. Ka nuntakna-ah tua bangin lungnopna ka nei ngei kei hi.\nPasian thugenna khitteh mi 150 ka kituiphum uh hi. 2016 kum, May kha sungin Rwanda gamah mun 2027 ah Pasian thugenna panin tuikiphum vekpi 110000 (teengh khat, tul sawm le tul khat) hi-in, hi zahin tui kipum om ngei nai lo hi. Ko zong hihte lakah a kihel ka hi uh hi. Tui sung pan ka pusuah khiat ciangin lungnopna leh suahtakna ka ngah hi. Itna ka nei a, Pasian in hong nusia lo hi, cih khamuanna ka nei hi. Kei adingin hong si Jesuh ka it a, ka nu le ka pa tawh hong omkhawmsak dingin ka lamen hi.\nTu-in kum 25 ka cing khin hi. Vanzat tuamtuam ka bawl a, tuate zuakin ka nungta hi. Nu le pa in hehpihhuai naupangte, a gentheite hehpih ding kisam hi. Naupangte tungah kampau hoih lo zang kha lehang, a khatawnun mangngilh nawn lo uh hi. Nu le pa tawh a om lo naupangte Pasian in tagahte it, hehpih hi.\nTu quarter Sabbath 13na sumpi in South Sudan, Wau khua a zum innpi adingin kipuak ding hi. MUC in Tongsial biakinn leh huang puah nadingin kipuak ding hi.


url: =CHANGED CLIMATE IN ZOMI - TUIMANG first TECHNOLOGY CENTER\nPosted by Tuimang Vangkhua on November 7, 2011 at 6:50am\nhih LST sung ah bang ci hiam cih leh ,no te pen a mei lam na hi kei ding uh aa,a lu lam kong hih sak ding cih leh a nuai lam kong om sak kei ding aa a tung lam kong hi sak ding cih thu Pasian kam mal ahih man in ih up ngam na tan2 in Topan nang hong sek ding a hi zawhi.\nPasian in ih Zomi sung ah ih nun tak khua sak zia leh khua hun hong khel khit sak pawl khat leh hong khel sak laitak leh hong khel sal lai ding tetom no ki kum khawm leng ka ut hi.\n( 1 ) Lei tung aa min thang mah2 University mun tuam2 te ah Topan Zomi pawl khat pil na leh a ma thu hong sin sak ta.\n( 2 ) Lei tung a mun nuam khua thu pi sung ah Topan Zomi te zing vai hong hawm sak leh Mi vom mi kang te tawh an kuang hongumkhawm saksakta.\n( 3 ) Tu makum (10-20) hun lai in mi te van pua leh nam dang te khut nuai ah ih hun tam pi bei mah leh Topan ei leh ei hong ki ma kaih sak thei ta.\n( 4 ) Ni dang in mi te nung zui ciang bek hi mah leng Topan Zomi te ma kai muan huai tam pi leh mi pil tam pi hong pia ta.\n( 5 ) Ni dang lai lo lam pi khawng pan vanleng a khu sau mah2(747)thatnih ih muh2 te tungahTopan Zomi te tua van leng tung ah hong tuang2 sak ta.\n( 6 ) Ni dang hun in mi hau khual zin(Tourist) te lup na ding ih bawl sak2 lup na hoih mah2 te tung ah Topan Zomi tehong lum2 sakta.\n( 7 ) Ni dang hun aa lup sa khawng aa ki sil cih khawng ih gengen ngei aa,Topan tua ki sil na hoih nono ni sim in hong zang sak ta.\n( 8 ) Ni dang in sawl bawk peuh,sing bul peuh bel in dai lengleng ngei te Topan tut hit thiat sa in hong zang sak ta.\n( 9 ) Ni dang hun in lo ah leibee(Peanuts)te ih ciin2 hang sa thau kham zo lo te hi mah leng Topan Zomi te nek zawh loh na mun thu pi ah hong puak ta.Rv,Go pu\n( 10 ) Ni dang in bawng te ih khawi2 hang bawng nawi te kham zo lo hi mah leng Topan tui zat aa zat na mun ah Zomi te hong puak ta.Rv Go pu\n( 11 ) Ni dang aa Zotu tawi2 na khut te ah Topan cell phone hoih nono te leh van hoih nono te hong tawi sak ta.\n( 12 ) Ni dang in mawtaw(Car)muh ding na tawm a baih loh hang Topan Zomi te mawtaw hoih nono te hong nei sak leh hong hawl sakziah2 ta.\n( 13 ) Ni dang lai Phalbii hun khua vot hun in zan puan ki tuh2 te hi ngei mah leng Topan zanpuan hoih pen ,a lum pen leh anel pen2 te hong silhsak denta.\n( 14 ) Ni dang hun in lo kuan ding in puan hoih lo pen2 teng ki man den mah leh Topan ni sim in puan siang vive leh ahoih pen2 te\ntawh na sep hong kuan sakta.\n( 15 ) Ni dang in khua pi sung aa pai te ki eng ngei mah leh Topan tua khua thu pii pen na mun ahmun hong pia ta.\n( 16 ) Ni dang hun in nam dang te mel hoih dante video sung khawng pan mu zel mah leng Topan Zomi sung ah zong mel hoih nono hong pia ta.\n( 17 ) Ni dang hun in sa mehnek hun ding khua do ciang bek ki sa kha ngei aa Topan ni sim in duh leh hong nei sak zota.\n( 18 ) Nun tak zon na,Sum zon sum zuak na ding,Company mun hoih nono te Topan Zomi te tua mun ah hong helzota.\n( 19 ) Ni dang in guah tui peuh,a siang lo tui vive ki dawn den hi mah leh Topan tui lim ci penpen te mun ah hong puak vingvengta.\n( 20 ) Topan zomi te sung ahpil nalam,hauh na lam,ciim na leh tei na bang kim ah Zomi leh Zomi mah ki ma kaih zo ding inkhua hong mu sak ta.Hih khua hun hun hoih sung in ih tup na khat peuh peuh lung kia lo in Topa mit suan kawm in kal ih suan nak leh Topa aa ding a hak sa khat beek om lo hi.Topan hih thei veh lawm.\nHih teng ka gen teh ki sak theih na hih het lo hi,Topan ni dang aa mi zawng pen 2 te hih bang in hong lam sang Zomi te ih suah theih pen ka lung ngaih teh Topa hih theih na ki ciang tan lo ih cihcih pen ka phawk san2 aabang zah tak in phat taak hiam.Hih zah ta aa thu pha hong pia ding sa leng a bei sa aa ka phat na te ka hawm thawhthawt maihi.\nTua ah hih man in hih Changed Climate In Zomi sung ah a ki hel zo nai lo nang leh kei ih ki hel zawh naang leh na khang gui khut tung lum let aa hong khel thei pa nei ih hih man in lung kia het lo inngak in han ciam in zong leng Topan lam pi,zawi tam pi nei hi, nang na ngah,na zong kei zong in hih thu pha te Topan mi nam dang mi te tung ah pia veve ding aa nang na zon leh na cih tak aa Topa mai pha na zon tak pi leh Topan thu pha ngah mi ci in na khang gui hong khel tak pi ding hi.\nZogam aa ih nun tak lai thu leh ih khan khiat na thu tawh ki tuak in Zomi te tu in lei tung mun thu pi khem peuh ah Pasian na sem tawh a teng mi tam mahmah tahi.Topan Zogam puah hun ding hong piak kik teh hih mi pil mi siam leh mi hau teng in Zogam puah kik ding aatua ni tak teh Zogam ni bang hong tang kik pan ding hi.Tun Zogam puah ni ih cih hang Pasian in Zogam puah hun ding hong pia nai lo hi.\nHun liim ci Pasian in hong piak kik teh (Pasian teelna,sapna aw na za ngei hiam aih keh bang zah vei na za khin ta hiam)cih thu ih ki kum kik leu2ding hi.thu nget na ah ma pang khawmzel ni.\nBy Daniel TKSian.USthangsian


url: =Lungkhamna leh Lunghihmawhna ~ Dr. Ngul Khan Pau :: ZOMI DAILY\nposted on 3 August 2015 at 9:08 pm Lomkholna: Article, Biakna, Ngulkhanpau\ni) Na zing ciangah tuni in ten sawm kei in (Thuh 33:35)\nii) Na hun beisa sungah tuni in teng kei in: Mi tampite a beisa hun a mawhna hangin lungkham uh hi. Mi pawlkhat a beisa hun a lawhcinna hangin tuni in lunggimna thuak uh hi. Mi kim khatte a beisa lungkhamna hangin tuni dong mah vangikpi pua uh hi.\ni) “Haksat hun ciangin keima tungah hong ko un. Note kong honkhia ding a, note in keima min nong thangsak ding uh hi” (Late 50:15).\nii) “Topa tungah na vangik nga in, amah in hong huh ding hi. Amah in mi thumante kilingsak ngeilo ding hi” (Late 55:22).\niii) “Thu khat peuhpeuhah lunghimawh lua kei unla, na kisap bangbang uh, lungdamna tawh Pasian kiangah na ngen un. Mihingte in a theihtel zawh loh Pasian hong piak lungsim nopna in, Khris Jesu tawh na kipawlna uh hangin note hong lungnuamsak ding hi” (Filippi 4:6-7).\niv) “Pasian in note hong kem ding ahih manin na lungkhamnate khempeuh uh ama kiang tunpih un” (I. Pet 5:7).\nMikangte paunak khat in,”Na supnate lungngaingai in nunglam thu en kik ken, mainawt in, nuntakna pen mailamah kalsuan ding hi a, nungkik ding hi lo hi,” na ci uh hi. Abeisa\nthute sialsial in hun mangsak ken. A.W. Tozer in, “Kei tunga hong tung khempeuh Khris lim ka batna ding ahih lam ka phawk ciangin, lunghihmawhna ka nei nawn kei hi,” na ci ngei hi. Mainawt ning na cih hangin, a beisa na thute na khut sungah a dim in na koih leh mailam hamphatna na la thei kei ding hi. Norman Vincent Pearle in, “Na ngaihsutnate na khek leh na leitung hong kihek ding hi,” ci hi. Lunghihmawhna vangik bangin na pua maw? Topa in hong dawn nuam hi:\nA angsung hong pom hong dal ciang, lungnopna hong pia ding hi.\nPrevious: ZO ~ Hau Za Cin\nNext: Tulaai Leitung Thuthang Tuamtuam Updates August 3, 2015


url: =Zomi Innkuan Germany Kum khat sung sep / bawl khiat na teng phulaakna – Zomi Innkuan Germany e.V\nZomi Innkuan Germany e.V\nZomi Innkuan Germany Kum khat sung sep / bawl khiat na teng phulaakna\nThis entry was posted in ZIG-News on August 7, 2009 by admin (updated on December 29, 2010 )\n06.01.2008 ni-in ZIG athakin ki zom kik aa, Panmun gualhna zong athakin ki nei kik hi.\n1. 16.02.2008 ni-in Avei 60 cin Zomi bup kipawl aa aki bawl Zomi namni ah ahi thei zahin panmun-la in ki hel hi. Sum le pai tawh ahizongin, tha le ngal tawh ahizongin, Ngeinalam te tawh ahizongin ki hel thei hi.\n2. 17.02.2008 ni-in Zomi namni ah lasa ding aa hong pai Lasa Thawn Kham leh UK pan ZI UK Makaipi Sia Tha Mung te tutpihna ki nei hi. Tualaiah Lasa Thawn Kham ii Minam a-itna leh a-veina tawh a-lasaknate ZIG in thupisa leh Pahtawina in €270 letsong piakna ki nei hi.\n3. 02.03.2008 ni-in ZIG Thukhun ki kup amasapen ki kupna ki nei hi. Tulaitakin tua thukhun teng ki zo khin ta aa, Thukhen Zumpi ah 23.09.2008 aa ki puak khin hi. Tuni ciang banmah thuzak thakna om nai lianlo hi.\n4. 07.09.2008 ni-in ZIG website bawl nang Panmunlen tengin vai hawm nopna leh thukim na ki nei aa 25.09.2008 ni-in domain ki lei hi. Tun aki bawlsan lai tak hi. Domain min www.zomigermany.org hi.\n5. Nopna lam (Lungdam pihna te)\n* 1) 06.01.2008 ni-in Pa Hau Suan Mang (Nicholas bil) in Pa Pasian kiang pan Letsong Tg Thang Muan Lian hong nei ahih manin ZIG in ki lungdampih aa € 25 tawh muakna ki nei hi.\n* 2) 11.02.2008 ni-in Pa Gin Khan Lian in Pa Pasian kiang pan Letsong Tg Pau Khan Sang hong nei ahih manin ZIG in ki lungdampih aa €25 tawh muakna ki nei hi.\n6. Dahna (Sihgalna le Natvehna)\n* 1) 02.03.2008 ni-in Pa Gin Khan Lian ii tapa Tg Pau Khan Sang in damlohna tawh Zato ah ni 6 hong lum ahih man-in ZIG in natvehna Zatoah ki nei in, € 50 tawh Vehna ki pia hi.\n* 2) 08.03.2008 ni-in U Soe Naing Oo (Kawlte) khat hong si ahihmanin EC teng le Mipi thukim na tawh Pakkual khat tawh galna-in ki ken aa Hanmualah ki kha hi. Pakkual pen €48 tawh aki lei hi.\n* 3) 28.05.2008 ni-in ZNC Makai pi Pu Chin Sian Thang in tuahsiatna 20.05.08 in hong nei in, ZIG min tawh natvehna in € 260 ki pia hi. Note; Hih tengpen thukhun sungah ki hello ahih man in, Member sung aa aveh nuam te kiangpan aki ngah hi.\n* 4)17.07.2008 ni-in Pa Thawng Do Nang ( Pa Tawkpi) in damlohna tawh zato ah kha khat val hong lum ahih man-in €50 leh thungetna tawh va ki veh thei hi. Tualai ah Frankfurt pan zong apai zo zah ki pai to hi.\n* 5)21.09.2008 ni-in Nu Mang Man Ciang ( Pa Ginpi’ zi) in dam lohna tawh zato ah kal khat val hong lum ahihmahin ZIG in € 50 tawh natvehna ki nei hi.\n7. Tukum sung Member thak teng\nZomite Germany ah ki ci tawm lai mahmah aa, ahihzong’n Pasian hehpihna tawh tukum sungin Pawlmi 6 ki behlap ahihmanin ki lungdam mahmah hi. Tuate pen;\n* 1. Tg Thang Muan Lian ( Pa Hau Suan Mang’ tapa)\n* 2. Tg Pau Khan Sang (Pa Gin Khan Lian’ tapa)\n* 3. Pa Thang Vel Kam (Sia Velpu)\n* 4. Tg Thang Suan Mung ( Suanno)\n* 5. Tg Khai Suan Khup (Khuppi)\n* 6. Tg Lian Mun Thang ( Thang) , hih member thak teng zong Khuado ah akim-in hong ki hel thei ahih man un ki lungdam phadiak hi.\nZomi Innkuan Germany\n← Zomi Innkuan Kipawlna (LZI) pan Zomi Youth Association (ZYA) tung donation piak na\nZongeina te kal khat sung sinna Sum sazin bawlna leh thu kikupna →\n· © 2018 Zomi Innkuan Germany e.V · Designed by Themes & Co ·\nZomi Innkuan Germany e.V is Stephen Fry proof thanks to caching by WP Super Cache


url: =Cidamna tawh kisai Nasepnate | Refugee Malaysia\nCidamna tawh kisai Nasepnate\nNa cidamna pen thupi hi. UNHCR-minkikhumsate ahi galtaigambelte leh gambel asiaulaite’n mipi cidamna a kibawlna ding kidontheihna munte ah pai in, vazuanthei hi\nAmasa pen Kikepkikhoina\nAkipat tuunglam aa kikepkikhoina pen, cidamna tawh kisai nasepnate ah kisam mahmah hi. Azenzen in na ci-anopphat kei leh,amasa pen kikepkikhoina mun zatoneu ah paipah in a tamzaw natna buainate hih zatoneu ciang ah kikepkikhoina hong bawlzo ding uh hi.\nKumpi zatoneute – Azenzen in UNHCR card ahih kei leh gambelsiauhna laidal na neih aa ahih leh Kesihatan Zatoneu leh Apualam pan cinate Kilahna munte (OPD)Zatopite ah, amasa pen Kikepkikhoi nasepnate ah Gamdangmite Man akilakzah 50% a kiamzaw phat tuamna na ngah ding hi.\nGaltaigambelte leh gambelasiaulaite khempeuh NGO zatoneute ah napai na dingun haanthotna kong pia uh hi. NGO zatoneute’n adamlo cinate ahih kei leh UNHCR laidalthupite aneilo te zong saang\nding uh hi.\nHehpihna leh theihsiamana anei mimal-a neih zatoneute pawlkhat in Galtaigambelte kikep kidon man tawmzaw laak ding a thukim pih om hi.Hih laimai ah akizoa kigual diudeu-a kigelhna om hi.Nute gil sungpan a suahkhiatma kikepkikhoina ( naupaai numeite ading), innkuan naulak dingzia kikepdan ding kikup nasepnate,Zunkhum natnate leh sikhang neihna cihte kikep kikhoidan zong hih zatoneute ah kingah hi.\nMimal-a neih zatoneute ading, Qualitas cihdante leh Kikepkikhoina zatoneute ah UNHCR laidalthupi naneihkei leh NGO pian hong kipia laidal leh nomau minam kipawlna card tawh ki pai thei hi.\nAzenzen in nakilahna siavuan zatoneute’n zatopi ah nakilah ding kul asak vua leh, zatopite ah na luuttheihna ding akisam lahsawn ding lai hong attsak ding uh hi.\nNa pai thaihna ding zatoneute anuai aa gamlim leh akizoma kigual diudeu-a kigelhna ah en in.\nAthupi pen zom Kikepkidonna\nNa dinmun hong nasia zawk a leh, nang zatopi ah asiamzaw sianvuan tawh kimu dingin hong kisawl dinga ahihkei leh kikepkihoi dingin zatopi ong kilumsak ding hi.\nUNHCR card ahih kei leh gambelsiauhna laidal na neih aa ahih leh Kumpi zatopite ah Gamdangmite Man akilakzah 50% a kiamzaw phat tuamna na ngah ding hi.\nZatopi aa kikep kikhoi pen mantam kha ding hi.\nUNHCR Panpih kipawlna sum pen amau neihdan tawh kizuai dinga hihpen khautak in kiciangtan hi.\nSumlut tawm ahih man in, kikepkikhoi athumnata ading huhnaang pen khauhtak in kiciangtan hi (Hih sung ah lungtaang-kiaatte, sihuipi-sawpnate, kal-sungsawpte leh cancer kibawl kidonna cihte kihel hi.) Amaute pen adang hunna panpihna azon ding uh nakpitak in kihantawn hi.\nHihdan dinmun ah gamthumna paitheih nang hamphatna ngahna ding hunphate zong lametna tawmmah mah hi.


url: =Singapore gamsung MRT meileng Station gei ah Taxi khat meikang in puakkham :: ZOMI DAILY\nposted on 30 April 2017 at 7:35 pm Lomkholna: News, Sawltak, Singapore, World\nSingapore gamsung Commonwealth Avenue kici lamzikpi tungah tuni Sunday (Apr 30) ni in Taxi khat meikang in puakkham cih Strait Times pan kiza hi. Trans-Cab Company te Taxi khat hi a, agei ah amukha te genna ah sun 2:30pm hunpawl in apuakkham ci uhhi.\nHih Taxi meikatna pen Buona Vista MRT Station ii lamzikpi alanglam ah hi a, kum 25 aphakhin sangnaupang khat ii genna ah meileng Station panin ka paikhiat ciangin meikatna munah meiphelh te apailaitak ka galmuh cihi.\nFire Engines 2, Police Car 1, Ambulance khat zong aphual ah atungkhin kamu ci’n genkhia hi. Taxi meikatna gei ah Chinese pasal khatzong ka galmuh ci a, tuapa pen Taxi Driver hiding in ki ummawh cihi. Apumpi tungah meikatna pawlkhatzong om cihi. Tuapa pen patauhtuak mahmah in, agei aom te kiangah meikatna hangin samahmah hi ci’n genkhia kici hi.\nLand Transport Authority te’nzong nitaklam 2:46pm hunpawl in Commonwealth Avenue tungah Accident om ahih manin, lampi pawlkhat kikhakcip cih tangko khia uhhi.\nTaxi meikatna Video Clip aki Record pawlkhatzong Social Media tungah ki khahkhiapah hi. YouTube ah aki khahkha Video Clip khatah Firefighters mi 2 in meikatna mawtaw geiah nehphei in, meiphelhphei uhhi.\nVideo clip etnopleh: Taxi explodes on North Buona Vista Road\nAgeinai ah meiphelh in mi 2 aomlaitak in asungpan apuak khatvei kiza masa hi. Tuazawh asawtlo in khatvei nasiatak in mawtaw puakkkhamzai a, Video zaihpen inzong hoihtak zaihtheilo in bangteng sukha cih kimunawnlo hi. Ageinai mahmah ah meipheih in aom Firefighter khatpen Taxi sungpan in apuakkhap ciangin sukha leh kilawm a, ahi zongin Video sungah suakkha nawnlo hi.\nTaxi puakkham agingpen ginngaih mahmah a, meikhu zong nasia mahmah in agamlapi paninzong kimuthei cih kiza hi.\nRelated: Singapore inndawl 3 na panin Truck mawtaw khat lengkhiasuak dektak\nTaxi meikatna ahangpen kitheician nailo a, Singapore Civil Defence Force (SCDF) te’n kanciansan laitak uh cih kiza hi. ZD Sawltak #zomidaily\nPrevious: Aw Tuipi Tuipi ~ Pu Thangboi\nNext: Siamsin pahtawina ~ T. Sawm Lian


url: =Tedim: Tui tawh kisai :: ZOMI DAILY\nposted on 15 April 2018 at 7:44 am Lomkholna: News, Tedim, Zomi\nTedim ah tui hamsa cih pen kuamata in i theih sa ciat ahi hi. A hi zong tui a kisiat kei nak leh tui pen nek tawmkhop/zattawmkhop ki ngah sam hi.I ngah zawh nading in zong tuilamthunei te’n hanciam tak geel in sem uh hi.Pawnpi tui zong kipuah in Tedim khuapi sung hong tung ta hi.\nNidang hunlai sang zong tui ki ngah zaw cileng kikhial lo ding hi.A hi zong in inn/taihinn lam nading a hi zong ansai te zat ding kicing tak kipia zolo hi.Tuate pialeng tui hawmdan kisiapha lian ding hi.Tua hi aa သံုးဘီး nei ten tuitawi in zuak uh hi.သံုးဘီး khat in ပံုဝါ (30) pua zo hi.\nHi foto sung bangah သံုးဘီး (3) om cileng (90) hi pah hi.Tui a tawi te’n bang hang tawi cih thu kanmasalo pi’n tui thunei te mawk gensiat pah ding hoih khollo hi.A hanciamlaitak uh telloh thu khat i genna tawh hong thadah leh uh ei mau a hamsia hipah hi hang.\nTuikibuah pawi ah zong tuikibuah nading tui kicingtak hong kipia zolo hi hong na telsiam un.Tui na kibuah nop uh leh lui/gun pai in na ut bang ki sukpeh ki topeh le uh cin nuam hithiat zawlai ding hi. Tedim Municipal\nMore: Hakha Myone, Bungzung khua ah Kawl pasal khatin numeino kum 6 khat buan\nCeremony Of Timothy Bible College’s Graduation at Khuado Hall\nKhuado Innpi ah Timothy LST sangnaupangte gualzawhna lukhuneelkai piakna pawipi nasiatak kibawl hi.Tedim khuanu/khuapa a kuamah peuh in mopawi a hi zong pawi khatpeuh peuh i bawlnop leh kikawm/bawl thei hi.\nKhuado innpi a kipuah khit zawh Pasian minthan nading hi bang in kizang masa pen hihman in ih lungdam mahmah hi. Tedim Municipal\nPrevious: Ka theihbat tanh: Lawmhanneek, Sialsawm\nNext: Malaysia Johor ah Boss numeikhat kithahna vaitawh Myanmar gammi nasem 2 kiman


url: =ZBC Labu mah cici lai ding maw\n1979 kumin Kolkata-ah Labu khensak dingin ka puak lai-in Sia En Khan Nang zong sum bawlin hong zin kha citciat a, Kolkata-ah ka kimu uh hi. Amah tawh buaipihin, ka vaihawm uh a, la bu min dingin “Zomi Khristian Labu” (Zomi Christian Hymn Book) cih ding hoih kasa uh hi. Tua pen inn lam (Tedim) a thuneite (ZCLS om nai lo) kiangah lai ka khak uh a, ka dot uh ciangin hong thukimpih loin, a ngeina bangbangin hong khen un, hong cih uh ciangin laih tuan loin a ngeina bangbangin kikhen hi. 1979 kumin bu 8,000 kikhen a, 1986 kumin bu 10,000 kikhen leuleu hi. A nung ciangin ZCLS min tawh Labu kipuahpha a, kihawm khia hi. La pawl khat kilim laih lua-in aw luan dan nuam lo ahih manin mipi lungkim zo lo tawh kibang hi.\nTua kawm kalah 1995 kum ciangin ZBC panin Tedim kam pau teng taikhia-in ZBCM hong piang hi. 1996 kum ciangin ZBCM sung panin TBA paikhia leuleu-in TBC hong piang hi. Tedim kampaute pen ZBC tawh a kikhen siang kisuak ta hi. Association pawl khat ZBC sungah a om lai tei hangin a buppi i et ciangin ZBC tawh kizopna om pha nawn lo hi. Ahi zongin Labu pen “ZBC Labu” mah kici lailai hi. ZBC tawh kizopna i neih loh hangin a min pen kipai thei pak lo hi. Tua in ZBC hoih kei, nawlkhin pah ni ka cihna hi tuan loin, Labu tunga lai kigelh bangin min kineisak lo hi cih ka lah nopna hi zaw hi. Labu tungah ZBC Labu cih kigelh het lo hi. A kigelh kha lo min khat kineisak na hi zaw hi.\nTua banah Pawlpi dangte in Labu tuam hong bawl uh ciangin Tedim Labu pen Tuiphum Pawlpi Labu hong suak ta hi. 1979 kumin “Zomi Khristian Labu” na kici hi leh tu ciangin hoih kisa semsem dingin ka um hi. Tua kawm kalah kim khat in “Tedim Labu” cih mah a deih tentan om lai leng kilawm ka sa hi. A sungah Tedim pau, Tedim lai cih pen phamawh lo a, a huampi a zat dingin Zomi, Zogam, Zo lai, Zo pau, cihtheih dingin kigeel leh tangzai zaw lo ding hiam cih ka ngaihsutna om hi. Hih danin a min zong kilaih hen la, Pawlpi tuamtuam in zat theih ding “Labu khat” vaihawmin zang khawm thei leeng, hih in kipumkhatna hong piangsak dingin ka lamen hi. Labu khat i neih theih matengin sihna, nopna, mipi paikhopna-ah nuam ngei lo ding hi. Sihna, nopna-ah a kitaisan thei lo, a kitutpih, kikhawlpih nuamte ihi lai hi. Pawlpi tuamtuamah i om hangin sungh leh pu, tanu tapa a kiman vive ihi hi.\nTua ahih manin mun khen khatah Tedim Labu (a thak pen) sunga late sangin khanlawhna late sa leeng nuam kisa zaw mai hi. Hih Tedim Labu a kipuahpha pen nuam kisa lo tek hi leh kilawm hi. Tua ahih leh a lui pen mah kikhen kik leh i zangkim thei zaw tam maw cih ngaihsut huai ka sa hi. Pawlpi kim khat in a thak pen zang tuan lo hi cih zong kiza hi. 2007 kumin a lui pen Kolkata-ah khetkik dingin kipuak a, lui lua ta ahih manin hong khetsak nuam lo uh hi. Tua ahih manin Computer siam khangno phatuam ngai zo om hen la, Labu lui pen Computer-ah siang takin kikhenpha hen la, a min zong “Zomi Khristian Labu” ci lehang bang a ci tam ka ci hi. Hih pen kei ngaihsutna hi a, kikup dingin kong luikhiat ahi hi.\nRev.Dr. Gin Khan Nang, India


url: =Tulaai Leitung Thuthang Tuamtuam Updates June 25, 2014\n· Zomi sung ah imuanmahmah makaai khat leh Pasian ongzatsak mahmah ahi Rev Pau Khan Khai ( PhD student USA ) Summer sangkhaak sung azi ata tawh tawlnga hithiat nuam mahmah hita leh EU gam a om Zomi veina tawh US gamsung muntuamtuam ah Gospel apaikhit ciang June 25, 2014 ni in Louisville Khuapi vanleeng tualpan EU gamlam zuan in leengkhia ta hi.\n· Rakhiang State Chief Minister pa dinkhawlna hang in Rakhaing state Parliament in June 25, 2014 ni in thukin thukikupkhopna Sittwe khuapi ah zingsang nai 10-10:30 ciang nei uha, President Thein Sein Chief Minister thak ding in Gaalkaap Bu Maung Maung Ong asehna thu Parliament makaaipipa in genziau in anial nuamte June 27anunungpeen hiding a, June 30niciang thukikupna leh kisakne neiding ciziau ahihman in meeting manbaih mahmah hi. Rakhaing minam te leh Rakhaing Party ten Rakhaing minam deih himah leh 2008 thukhunpi ah President in adeihdeih teelthei a adeihlohte Veto tawh nialthei ahihman kuamah taangtheilo ci in genciat uhhi. Gaalkaap Bu Seemlaai State Chief Minister a uk state peen Karen state hi a Rakhaing state ah akikipsak aleh anihna hiding hi.\n· Kawlgam sung daaitak leh suaktatak a lungpho theihna tawh kisai thukhunpi puahphatna President U Thein Sein in June 24 ni in suaikaai a kipsakna nei hi. Akiman te thong ah akikhiat leh kumkhat sang tamzaw loding cih nengneng bek bawlpha ahihman in aluitawh kilawmdanglo mipi onggaak veve ci in kawlgam politician te in gen uhhi.\n· Kawlgam kumpi in amat uh ahi Biakna lam tawh kisai Minister zalaih ding in anuai a Minister huh ahi U Soe Win June 25, 2014 ni in Upper Parliament in zakhansak na leh kipsakna nei uhhi. Hih zong President U Thein Sein in adeihkawk mah hazel hi.\n· India gam Imphal khuapi pan Kawlgam Mandalay kikaal Highway kician tak in ziik in Bus gamnih kawm a taaizialzial theih nading gamnih thukimna asawtlo in gamnih makaaite in suaikaai tading hi ci in The Economic Time thuthang in June 24 in suaksak hi.\n· June 24 ni a World Cup Tukpeeng suihna ah Italy leh Uruguay akimawl laaitak Uruguay maaikah Luis Suarez in Italy nungdaal Giorgio Chiellini I aliang napet mawkmawk ahihman in lawmpan zong akiutawh khawnggiap in ahatu nasa mahmah hi. HIhtawh kisai in Surez bangcibang in gimpiading cih FIFA in akansaan laaitak ahihi.\n· Hollywood Video zaihte in kineih siam James Franco leh Seth Rogen te zang in North Korea Uiphuk maangpa ahi Kim Jong-Un American CIA te panpihna tawh akithah na cih Video bawlkhin uha, October kha ah US kumpi phalna tawh leitung bup ah hawmkhia ding ci in June 25, 2014 ni in taangkokhia uhhi. Azenzen in US kumpi phalna pia in hih Video ong kihawmkhiat a leh US ten North Korea ongdo bang in kangaih sun uha, Nasia tak in kathukkik pahding uhhi ci in North Korea Foreign Minister zumte in June 25, 2014 nimah in thukkik saisai uhhi.\n· South Korea gam ah April 16 ni Tembaw kibung in mi 300 vaal asihna ang in apanmun pan khawl ing ci in ataangkokhia ahi Prime Minister Chong Hong-won khawllo in azamah semsuakding hi I in President Park Geun-hye in June 25, 2014 ni in taangkokhia hi. Alaih theipak ding omloteng ban ah President nu in ama mawhna hilo in keimawhna hi ci in mipi tung ah nasiatak in athum ciang mipiten zong akhawlding in phallo uhhi ci in genbeh hi.\n· US gam a Party lianpeen nih lak ah khat ahi Republican te in President Obama thuneihna Congress tawnlo in avaal in zangzel ahihman thubawl ding ci in Republican party The Speaker of the House John Boehner in June 25, 2014 ni in genkhia hi. Innpi Palaai House of Representatives teng in July khasung thu bawlding leh bawlloh ding Vote bawlding hi ci in genbeh hi.\n· Nigeria gamte khuapi ahi Abuja khualaaizang Vanzuakna phualpi sungkhat ah apawlmin kitheinaailo migilo pawl in Bomb puakkhamsak uh ahihman in mi 21 si in 52 naakliam mahmah uhhi. Boko Haram migilo te hiding in kumpi thunei te in upmawhna nei uhhi.\n· Ui leh Ak abang ahi China leh Taiwan gamnih kikaal sumzon sumzuak vaai hawmkhia ding in China te in amasapeen Palaapi Zhang Zhijun Taiwan gam paisak uhhi. Mipi te bel nuamkhol uh hiding hiven amunmun ah Mr Zhang lim tawikawikawi in lungphona laakzihziah uhhi.\n· 1995 kumpan kipan mi 60 vaalbang thatlum in abuan kawikawi Russia Mafia migilo te makaaipipa ahi Alexander Matusov Thailand gam Bangkok khuapi I nisuahna lam aom Chonburi veeng Vanzuakna market pi sung ah June 25, 2014 ni in Thailand palikten mankhia ta ci in taangkokhia uhhi. Amah peen Russia kumpi te I kisap mahmah icidiam matnop icidiam the most wanted paerson in Russia ahihman in Russia gam puakding in Thailand thuneiten khensat uhhi.\n· Iraq gamsung adaih theina ding in minamneu minority ahi Sunni leh Kurdish minam te kihel kumpi thuvaaihawmpawl phuhkhiat ding US Secretary of State Mr John Kerry I ngaihsutpiakna Iraq Prime Minister Nouri Maliki in asanzawhlohna June 25, 2014 ni TVpan genkhia hi. President Obama kamciam mahbang in Iraq gaalkaap te ahuhding US gaalkaap madawk 300 June 25, 2014 ni in Iraq gam tungta uhhi ci in Pentagon ten taangkokhia uhhi.\n· 2011 kum NATO ten asukkhap Libya gam Uk Muammar Gaddafi kumpi I parliament athak leh ahoih zaw in dinkik sakding ngimnatawh Mipi teel Taangmi kiteelna June 25, 2014 ni in kipanta a mipi te in Mee piaziahziah uhhi. Mipi 630,000 in meepiakhin a upmawh nazah I alangbek in gamsung daihlohna hang in mee khia ci in kumpi thuneite in genkhia uhhi.\nTamlua kha leh tu azah cipak ni ei\nLai ongsim sak khempeuh tung ah Lungdam


url: =LAWHCINNA A TUNGSAKTE : T Sawm Lian – FGA Tulsa\nLAWHCINNA A TUNGSAKTE : T Sawm Lian\nJanuary 18, 2019 Comments Off on LAWHCINNA A TUNGSAKTE : T Sawm Lian Zokam FGAIM\nNUNTAK MANPHAZAW TAWH L AW H C I N N A\nKHEN – I : LAWHCINNA KIPATNA\n2. LAWHCINNA A TUNGSAKTE\nLawhcinna pen amah in tungtawm lo hi. Misiamte in lawhcinna omzia kancian uh a, mi lawhcing tuamtuamte’ tangthu leh nuntakziate kician takin sittelin, tua pan a muhkhiat uh pen – lawhcinna pen i ngaihsutdan (attitude) maan leh maanloh-ah nakpi’n kinga hi, cih ahi hi. Tua ahih manin, na lawhsap zelzelna hang pen na muhdan leh ngaihsutna a maan lianlohna hang ahi thei ding hiam? I ngaihsutzia tawh kituakin kilawhcingin kilawhsam thei hi. Hong lawhcingsak thei ding thu pawlkhat gen ni.\nNa hun manpha lai pen ngaihsun den in\nNa ngaihsutna a san leh a niam tawh kizuiin na nuntak sangin niam hi. Lawhcinna pen na kiang naicikah om a, mi lawhcingte leh lawhsamte kikal pen tong tan bek hi, kici hi! Mi lawhcingte nuntakna a vaihawm lianpen in, ‘a gamtat hoih laitak ua a ngaihsutna uh’ ahi hi. Bang hun bang hunin a lungnoppen hun, a gamtat hoih lai pen hun, thaman thupi a san lai hun pen a ngaihsutna i teenna mun hi a, a nuntakna uah tuate in vaihawmin, makai\ndingin zang siam uh hi. Haksatna, buaina, lungkhamnate zong thuak veve uh hi. Ahih hangin, tua bang nuntakna niam leh hoih lo in a ngaihsutna uah vaihawm ngei lo hi. A lawhsam mite in a nuntakna uah a lawhsap lai hun uh kitehnain zang uh hi.\nHoih hi-a na theih bangin nungta in\nNa kiim na kiangah mi tampi om a, na nuntakna hong makaih, na dinmun hong genciansak, a deihdan uh leh na nuntakzia a kituak bangzah hiam om ding hi. Ahih hangin, na nuntakzia pen amau a hi loin, nangma a ahi hi. Na nuntakzia-ah na kianga hong gengen khat in bangmah mawhpuakna nei lo a, a mawhpua taktak pen nangmah na\nhi hi. Tua manin, midangte in, ‘Tua bangin nungta lecin hoih ding hi’ hong cih bang a nuntak sangin nangmah in, ‘Tua bangin nungta leng hoihzaw ding hi’ na cih banga nuntak pen hoihzaw hi.\nLawhcinna pen i lungsim pan hi\nMi tamzawte in theihkhialh lianpi kinei a, lawhcinna pen i neih nailoh, sum tampi man leh lamdangpi taka hong tung hi-in kithei hi. Lawhcinna pen a man tam kha thei hi, ahih hangin, sum le pai tawh lei theih hi lo a, ngaihsutna leh lungsim puakzia tawh kisai hizaw hi.\nEi le ei kingaihsut tawmna-in i lungsim leh pumpi-ah na lianpi-in sem hi. Na lianpi sem thei dinga i kingaihsut leh kisem thei takpi a, bangmah sem taak lo hi a i kitheih leh tua bang lianin kinungta hi.\nUSA President 42-na Bill Clinton pen a nu in a paai lai, kha thum mi ahih in a pa in car accident hangin sihsan hi. Kum li (4) mi ahih in a nu in tu-a a pa Mr. Roy Clinton tenpih hi. Tu-a a pa thak min la-in Bill Clinton ciin a min hong kiphuak hi. High School a kah lai-in ni khat Americate vaihawmna innpi, White House ah tua hunlaia USA Presi- dent John F. Kennedy tawh kinohset kha uh hi. Kennedy pen thupi sa lua mahmah ahih manin tua bang mi hih a sawmna in a nuntakna nakpi’n bawl hoih hi. Tua hun pan kipan US President hih ding lunggulhna nei a, a nung ciangin US Presi- dent hi takpi mawk hi.\nHih lai-ah i ngaihsut ding thupi mahmah khat om a, i tupna pen tangtung kim thei lo, i sawmna bang tektekin tangtung thei lo, cih ahi hi. Mi khempeuh in i omna gam President hih sawm tek mawk leng a piang thei lo ding thu hi a, tua manin i tupna leh lawhcin i sawmna zong hoih taka ngaihsut kisam hi.\nNgaihsutna maan leh hoih i neihna hang leltak tawh lawhcing ding cihna hi tuan lo leuleu hi. Tua ngaihsutna\nhoihin na nuntakna pen makaih hoih kha ding a, na deih peuhpeuh lawhcing ding cihna hi tuan lo hi. Ahi zong, hih thu a langlamin koih leng maan mahmah hi. Na ngaihsutna a maan kei leh na lawhcing ngei kei ding hi!\nNa nu leh na pa zahtak in\nLai Siangtho sung i et ciangin nu leh pate thumanlohna pen samsiatna leh sihna ahihna thu kimu hi. Absalom in a pa David thu a manlohna hangin khansih a, siampi Eli tate in a pa leh Pasian thu a manlohna uh hangin amau bek zong hi lo a innkuanpihte nadongin mulkimhuai takin sihna thuakin, Samson in a nu leh pa thumang loin Filistia nungak kiang nop a sak luatna hangin sihna thuak hi.\nTuate tawh a kilehngat lian, nu leh pa thumang Timoti, D. L Moody, Joseph, Mahatma Gandhi leh midang tampi pen a nasepna uah lawhcingin, mite phawkden leh mithupi a leitung tangthu sunga kiciamteh den dingte ahi uh hi.\nZoplai ding >> 3. Ngaihsutna maan\nKHEN-I:LAWHCINNA KIPATNALAWHCINNA A TUNGSAKTET Sawm Lian


url: =Pa ~ Dr. Hau Za Cin :: ZOMI DAILY\nPa ~ Dr. Hau Za Cin\nposted on 15 June 2015 at 12:32 am Lomkholna: Article, Hauzacin, TuunlehZua\nPa kinei ciat hi. Pa kisam ciat hi hang. Nu leh pa sung pan a pianglo mihing omlo a, piancil huna i pianna vantunga Pa zong i pa mah ahi hi. Amah bel pa khempeuhte Pa ahih manin ama mun kuamah in khek theilo, luah theilo hi.\nA khangto ding khempeuh in pa kisam hi. Pa hoih neite in khantohna kicing nei uh hi. Tapa hoih a kici tampi pen a pa na hoih ahih manin a tapa in etteh ding pa hoih na nei hi.\nZomi Nurse te makaihna tawh Zangkong ah cidamna lam thusinna, adiak in numeite ading kinei ding cih ka zak ciang Zomi Nurse te pen Zomi numei te adingin ‘pa’ dinmun a luah, pa tavuan a semkhia hi in ka ngaihsun hi. Pa dinmun hi ka cihna ahang in makaihna, pattahna, sinsakna, laptohna nasep sem ahih man hi. Nu dinmun hileh itna laka zuun, huai, kem, khoi hi ding hi. Hih mun ah Zomi Nurse te pen numei leh cidamna thusinna ah akihel khempeuh adingin Pa dinmun a luah uh hi.\nZOFA CUP ah Zomi Football Association te in kimawlna makaih ahih manin leitunga kimawlna siangtho leh etnop pen football ah Zomi te adingin ZOFA in pa dinmun la in na hong sem uh, hong pattah uh ahi hi. Zomi Siamsin te in Zomi te mailam ding ngaihsutna tawh thumuh ding, thu theih ding, ngaihsut kholh ding cihte a kikup uh, Seminar nei a a ngaihsutna uh a genkhop, a kupkhop uh ciang Zomi te mailam adingin pa dinmun ah om in pa tavuan hong semkhia uh ahi hi. Zomi politician te in (e.g. ZNC) Zomi te politics ah mailam khantohna ding leh maban gelkholh dingte a ngaihsutkhop, gelna nei a policy tuamtuam a gel kholh uh ciang politics lam ah Zomi te adingin pa dinmun ah tu in pa nasep tavuan hong semkhia uh ahi hi.\nGamdang tung tampi te pen inn lamah a omlai innkuanpihte, khua leh tui te, gam leh nam adingin kingakna leh makaihna hoih a pia thei pa dinmun ah a ding ahi hi. Thumuhna zaizaw, khuadakna zaizaw, pilna siamna sinna khangto zaw cih bang ahih leh inn lam ah tuate puak in hilh in pia sawn lehang inn lama omte adingin pa dinmun ah a ding cihna hi ding hi. Gentehna in Zomi Engineers te bang Korea, Singapore, USA, etc gam pan inn lam ciah in i khualzin pak, i hawh pak sung bek in zong gamdangah i nasep dan, mite nasep dan cihte gen in pulak in thusinna, Seminar and Consultation cih bang neihpih leng inn lama omte adingin pa dinmun ah a kiding hiding cihna hi. Tua mah bangin khuapi zaw ah a omte in khuata ah i zin ciang, i ciah ciang, i pai ciangin i muh i phawk, i theihte genpih, genpih, hilhsawn, pia sawn lehang amaute adingin pa dinmun ah aki ding cihna hi ding hi.\nUSA pan khua lam na ciah pak ciang inn lam a omte adingin a phatuam hun zatpih inla, amaute adingin mitvakna leh thu theihna a behlap leh a pattah pa dinmun ah va dingin. Japan pan na ciah ciang, Korea pan na ciah ciang, Singapore pan na ciah ciang, Malaysia pan na ciah ciang… nangma sepna lam, na siamna lam, na theihna lam tua bangin va hawmsawn in; tua pen pa dinmun ah na dinna khat ahi hi. Mite in phattuampih dinga, meetna leh hamphatna ngah ding uh hi.\nNurse na hih leh gamdanga nurse sep dan, engineer na hih leh gamdanga engineer sep dan, cihte hilh in genpih\nkuppih, theisak, hanthawn in hawmsawn lecin inn lamte in na phattuampih ding hi. Tua manin nangma nuntakna tungtawn in mite in hamphatna a ngah theih ding leh kidek hetlo, kisial hetlo in semkhia in.\nMite adingin pa dinmun ah a ding theite mi hampha khat in ka tuat hi. Banghang hiam cih leh mite in amah mangngilhlo in phawk ding uh a, ama gen kammal khat a phattuampihte in zong phawk den ding uh hi.\nNa nuntakna leh na theih, na pil, na siamna te midangte ading ‘thupha’ hita hen.\nPrevious: Asisa khate ading nangbang semthei? ~ Rev. Fr. Damian Dal\nNext: Korea gamah lungdamna thu kongkhak hongmasa mithum te\nAizawl Thupha (Kelkang khua pan)\nZomite Khuamuh Ciilna ~ Rev. Gin Khan Nang\nTulaai Leitung Thuthang Tuamtuam te (August 31)


url: =Thesalonika Masa 3 | Siantongluan\nThesalonika Masa 3\nA tawpna-ah ka thuakzawh nawnloh uh ciangin Athen khua-ah kei leh Silas omin,\nKhrih Lungdamna Thu hilhna-ah Pasian-a dingin kote tawh na a semkhawm i sanggampa Timoti hong paisak le-ung hoihpen ding hi, ci-in ka ngaihsun uh hi. Amah in note hong hanthawnin na upna uhah hong kipsakin,\nhih bawlsiatna hangin note khat beek na puklohna ding uh deihna tawh a hong paisak ka hi uh hi. Hih bang bawlsiatna pen i thuakding mah hi, ci-in note in zong na theih uh ahi hi.\nBang hang hiam cih leh note tawh kong omkhawm lai-un zong, na theihsa uh bangin tu-a na thuak bangte teekteek mah uh a thuakding hi hang, ci-in ka hong genkholhsa uh ahi hi.\nTua ahih manin ka thuakzawh nawnloh ciangin note upna zia a thei dingin Timoti ka hong sawl hi. Dawimangpa ze-etna in note hong puksakkha-in, kote nasepna a mawkna suakkha ding hi, ci-in ka lunghimawh uh hi.\nAhi zongin tu-in note kiang panin Timoti hong tungkhin a, note upna leh nong itna uh thute a hong gen hi. Kote na hong lim ngaihsutnate uh leh kote in ka hong muhnop uh mah bangin note in zong kote na hong muhnopna uh thute khempeuh a hong gen hi.\nTua ahih manin sanggamte aw, note upna thu ka zak uh ciangin lungkham sinkhamna ka thuak laitakun ka tha uh hong hatsak hi.\nTopa thu-ah kiptakin om na hih manun tu-in ka husang theita uh hi.\nTu-in note hangin Pasian tungah ka lungdamna uh ka ko theita uh a, note hangin ka lungdamna khempeuh uh, Pasian tungah ka ko uh hi.\nPasian in eite maitang kimu-in hong omsak theihna ding leh note upna ka hong kicinsak theihna dingun a sun a zanin lungsim takpi tawh thu ka ngenngen uh hi.\nTu-in eite Pa ahi Pasian leh i Topa Jesuh in note kiangah ka hong paitheihna ding uh lampi hong honsak ta hen.\nKote in note ka hong it zahun, note khatlekhat na ki-itna uh leh mi khempeuh na itna uh, hong liansak semsem ta hen.\nTua hi leh i Topa Jesuh a mi siangthote khempeuh tawh hong pai ciangin eite Pa ahi Pasian mai-ah kisuanna om hetloin lungsim siangtho takin na om thei ding uh hi.


url: =Malaysia LRT meileng sikzawn tungah nupi naupaai khat kiasuk, gawilum khalodeuh :: ZOMI DAILY\nposted on 20 April 2018 at 12:42 am Lomkholna: Malaysia, News, Sawltak, World\nMalaysia, Kuala Lumpur khuapisung kikawmna in akizang LRT meileng sikzawn tungah nupi naupaai khat kiasuk cih theStar pan kiza hi. Thursday zingsanglam in Damai LRT Station aom meileng sikzawn tungah akiasuk ahihi.\nHihvai tawh kisai in thunei ahi Rapid Rail Sdn Bhd chief executive officer Khairani Mohamed in agenkhiatna ah tua nupi naupaai pen kum 26 aphakhin khat cihi.\nTua nupi pen zingsang 7:48am hunpawl in meileng ngakin Damai LRT Station ah aom ahihi. Tualaitak in alung amvat in tuksuk a, meileng sikzawn tungah kiasuk citciat hi. Tualian laitak in meileng zong Platform zuanin atungphei dektak ahihi.\nAhi zongin meileng lampi tungah akithuah Platform Intrusion Emergency Stop (PIES) System hangin meilengpen ahunlap in khawlbilbel a, nupinu pen taihkhalo hi. Platform Intrusion Emergency Stop (PIES) System pen Kelana Jaya Line tung aom LRT Station Platform khempeuh ah akithuah hi a, tua in nupinu ii anuntakna honkhiathei bilbel hi.\nTua PIES System kici in meileng lampi tungah 7kg sangin agikzaw akia khatpeuh aomleh LRT System in azat Electricity khempeuh sumit saklian cihi. Tuahang tawh meileng pen khawlcippah a, nupi naupaai pen agawi khalo bilbel ahihi.\nTuabang buaina aom ciangin Prasarana Auxiliary Police Personnel te leh Station Operation Officer te’n meileng sungah atuang passenger khempeuh amanlang in ki hemkhiasakpah uhhi.\nAsawtlo in Fire and Rescue Department leh Medics Team te ahonkhia dingin tungpah uh a, minute 7 sungkhawng in meileng sikzawn tungah akiasuk nupinu pen ki honkhiathei hi.\nVideo: A pregnant woman who fell onto the tracks at the Damai station on Thursday morning was saved thanks to the Platform Intrusion Emergency Stop (PIES) system installed on the platform of LRT stations on the Kelana Jaya line\nTua nupinu pen Kuala Lumpur Hospital ah kipuaksuak a, akisambang in Medical Treatment kibawl hi ci’n RapidKL officer khatin genkhia hi.\nHih buaina apian ciangin meileng pen aki khakcippah hi a, tuazawh minute 25 khitciang in Kelana Jaya LRT Line pen ki taisak kikpan hi.\nPIES System pen leisung Underground Stations te lobuang Kelana Jaya Line tung aom Station Platform khempeuh ah akithuah ahihi.\nMore: Japan te’n Myanmar gamsung ah zatding meilengthak bawlsakding\nAmpang Line leh Sri Petaling Line aom meileng Station te ahzong tua PIES System pen aki thuahsan laitak hi a, tukum beikuan ciangin mansiang theiding cih kiza hi. Sawltak #zomidaily\nPrevious: Yoma thusim (The secret of Yoma)\nNext: A (8) Veina Zomi Siamsin Medical Trip Tauleng khuavai Lungdampihna leh Lunghihmawhna


url: =US gamsung khualzinna pawlkhat – 50 :: ZOMI DAILY\nposted on 21 February 2016 at 8:00 am UTC+9:30 Lomkholna: Article, Awnzapau\nHih museum omna Ellis Island pen 32 acres zai hi. 1892 kum pan 1954 kikal gamdang pan a hong lut mi 12 millionte min tudong kiciamteh lai hi. USA gamsung a tungsa pawl khatte in nidang pek a apu apate a kan nop uh ciangin tua museum ah pai in va kan thei uhhi.\nAhi zongin gamdang pan US kumpi phalna tawh peemta a hong lutte bek hi a, Africa continent pan a sila a, a lakte uh kihel lo hi. Tuate in continent khat pan ahi hi bek aa, gam tuamtuam pan leh minam tuamtuam pan ahih manin, a minam uh a kan theih nading a lampi om thei mahmah lo hi. A kan theihna dingin a mau min sazian zong kumpi kep cing dingin kiciantakin kiciamteh kha lo thei meek ding hi. ‘Human trafficking’ ih cih pen tua hun pekpek a kipan ahihi.\nNational Park Sevice te ukna sungah Liberty Island leh Ellis Museum pen unau bangin kituat in Liberty Island tawh gawm khawm hi. Tua hi a, Statue of Liberty et zawh ciangin Ellis Island tung a kilam Immigration Museum zong sum piakbeh kullo in ki-ensak hamtang hi.\nA sungah ka tun uh ciangin 1892 a tungteng Europe, Asia, Pacific cih bangin a namnam in kikhenin a lut zah numei pasal naupang dongin akum akum a, alut zah leh a vekpi cih bangin a tuamtuam in chart tawh lak zihziah hi. Hong lut lai a, a puak uh a van a singkuang a lawh a ciang a seng akipan kilak hi. Tua hun lai-in New York harbor zuanin gamdang mi tamlut mahmah uhhi.\nA cina damlote tua Ellis Island tung a zato innpi mahah kibawl sak hi. Zato a dam zo lo a, a si aw, gamtat sia gamtat hoih lo thung kia taaisim, nasep siam lo akizang thei lo cih khawng leh natna hoih lo nei ahi zong a lungsim picing lote ahi zongin lutsak lo uhhi. A lutsak loh uh a gamah a puak kik uh 2% bang pha ding hi ci uhhi.\nHih museum ah sawtveipi mah ka etkhit uh ciangin ka kipatna uh Battery Park lamah ka ciahkik leuleu uhhi.\nMan Made Water Falls in New York\nA khangto gamte ah a khua a tui uh a hoih semsem ding a uthuai semsem dingin puah niloh uhhi. New York khuasungah a om ngei naii lo tuizeu bawl ding hong hanciam leuleu uh a, tua tuizeute pen America tualsuakte bawl zong hilo in 1967 kum a Copenhagen a suak khutsiam artist Denmark te Olafur Eliasson bawl ahihi. Amah pen Denmark leh Iceland gamah khangkhia hi a, tu laitakin a studio omna Berlin khuapi leh a zi a ta omna Copenhagen a kawm kawikawi ahihi.\nA zeutui bawlte pen 90 ft pan 120 ft a sang vive in lam hi. Tuizawn tampi mah zangin ‘scapfold’ Kawlpau in ‘Nyan’ dan vive in lam hi. Manhattan, Brooklyn leh Governors Island tuigei teng leh Brooklyn leii nuai tengah kibawl phadiak hi. Hih tui zeute akibawl sawt nai het lo hi. 2008 kum sung kum kipat lam a bawl kipan pan ahihi.\nA guntuite uh ka muh ciangin hoih mahmah pha diakin eng kiukeuh dum sitset geuhin (green) ka mu a, athu ka kankan ciangin tu a khutsiampa mah in ‘uranin’ kici gu kihello tui a engsak za buak a, a sawtteh East River dungteng zeelsuk mang gai hi.\nPrevious: Tuhunlian Kawlgam Kiukna leh Zomi ~ Pu Zokhai\nNext: Vaihawmdan Tuamtuam ~ Hau Za Cin\nThungaihsut khinkhaizia ~ Langh Khan Mung


url: =Update: Akihhuai gamtat Raj’s Banana Leaf ansai ki khakcipsuak sakta :: ZOMI DAILY\nposted on 11 June 2018 at 11:59 pm Lomkholna: Malaysia, News, Sawltak, World\nMalaysia, Kuala Lumpur, Bangsar vengsung aom Raj’s Banana Leaf Restaurant kici ansai pen abeisa in nasemte kihhuaitak in agamtatna hangin ki khakcipsuak sakta cih theStar panin kiza hi. DBKL akici “Kuala Lumpur City Hall” te’n tua Raj’s Banana Leaf Restaurant tepen ahonkik theihnawnloh nadingin Licence pen pianawnlo, kepcipsuak saktak uh cihi.\nHihvai tawh kisai in DBKL Licensing and Petty Traders Development Department director Anwar Mohd Zain in agenkhiatna ah Committee in limtak leh thupitak in ki ngaihsunsun a, Raj’s Banana Leaf Restaurant tepen ansai ahonkik theihnawnloh nadingin Licence pen ki lakkik sakta hi ci’n genkhia hi.\nRaj’s Banana Leaf Restaurant lampanin thunei te ii gencianna te limtak in ki ngaihsutsak a, ahi zongin anunung ah Licence lakkik sakdingmah hoihpen hi ci’n ki khentat hi. Ahi zongin tuabangin Licence aki lakkiksak pen Raj’s Banana Leaf Restaurant khempeuh hisamlo a, Bangsar vengsung aom Outlet penbek ahihi ci’n genbeh hi. Sawltak #zomidaily\nPrevious: 1MDB sumvai tawh Najib neihsa inn 2 ki buluhsak leuleu\nNext: Malaysia, Penang ah Myanmar gammi 2 zukhamsul in kitawng in khatpa kidawtlum


url: =Thawn Kham’ thusim ~ Pu Thangboi :: ZOMI DAILY\nposted on 20 September 2018 at 5:59 pm Lomkholna: News, Thangboi, Zomi\nZola tawh Zomi laphuak, lasiam minthang tam mahmah napi tuni ciangciang Thawn Kham zah a lawhcing om nailo hi. Ama’ pahtawina ngahzah angah om nailo ding a, a laphuah lasiamna tawh amah zah a inn alam ngeu zo om nailo hi. Thusim om hi.\nThawn Kham kacih ziauziau hang in kei sang in bel uzaw pek hi. Ahi zong mi minthang khat peuh pen amin thanna min tawh aki lo ziauziau ngeina ahi hi. Tua ahih man a athulu ah U Thawn Kham acilo kahi hi.\nTonzang pan khangkhia khawm ban ah ka uuk uh kibang ahih man in ka kigual loh uh hang ka kithuah kha mahmah uh hi. 1991 leh 1992 kum laite in music uuk tuak mahmah ka hih man un Tonzang, Khalkha, Falam, Kawlpi dong ah guitar tum khawng in ka kithuah ngei uh hi. Tua lai khawng in bel sum tawh hong kicial hi peuhmah lo a, aki uilut pian hizaw hi.\nPheituam te’n ding nangawn kinei lo ahih man in mi’ a khawng akikawm himai hi. Mi laklak ah “Ka pheituam hong piakik ta in” ong kicih hun khawng zong om hi. Amah bel tua lai pek in lasak tawh thuah thei ahih man in milak ah thawl mahmah hi. Tua kawmkal ah amah a u Sia Tua Mung’ makaihna tawh Zangkong paisuk hi.\n1996 kum Zangkong ka tunsuk ciang in amah May Studio ah, sound engineer hiphial ta in um ing, na inntek mahmah ta hi. Ama’ vang tawh kasuah kakhan studio ka muh ciilna hipah hi. Iron Cross te’n a live show khui masa penpen pen uh May Studio ah khum uh ahih man in tua thu khawng hong gen ciang in zaknop kasa mahmah hi.\nChit San Maung in a guitar khau te paii ziauziau ahih man in amau hoihtak zial in singkuang sung ah hoihtak akoihna thu khawng uh zong hong gen hi. Htoo Ein Thin bel Tonzang a omlai pek a thupi asak khit hi a May Studio ah asep teh athupitna thei tektek dan hi. Tuni dong mah Htoo Ein Thin azahtakna gen nuam den hi.\n1998 kum pawl hi’n um ing. U Heavy Thang tawh lakhui khat khum uh hi. Kei tua laitak Shwe Gone Daing a U Heavy Thang’ kiang ka zual mahmah hi. Tua laitak Zangkong eimi sung ah electric guitar anei U Heavy Thang te khawng bek mah om hi. Va hawh leng a guitar hong tumsak in hong ngai mahmah ahih man in ka zual mahmah hi. U Thawn Kham’ la atumte zong hong ngaisak zel hi. Ken bel tu a zah a akideih ding sa khollo kahih man in ka hah kuppih kei hi.\n1999 kum India ah LST sang kah in kapai ciang in U Thawn Kham’ khui Itna Ngaihna album pen hong minthang peuhmah hi. 2000 kum Zangkong kaciah laitak Full Gospel biakinn ah ka kikhop leh pawlkhat in tua Itna Ngaihna sung a lead guitar tum Heavy Thang pen kei hongsa uh a hong nohset ngeingai uh hi. Ka lungsim sung ah “Hih zah a kideih ding kasak tak in kei zong dawng 1 dawng 2 hong tum ning ci leng U Heavy Thang in hong tumsak ngel mah ding hiven maw” kaci sim khinkhian a ka enng sim peuhmah hi.\nIh gennop bulpi ahi “Thawn Kham’ Thusim” pen hih Itna Ngaihna album sung ah na om khinkhian hi. Adawng 5 na pen ahi; “Tang Bang Na Dam In”, cih la pen hi. Hih la pen atung a ih gen U Thawn Kham Zangkong apaisuk madeuh a aphuah hihtuak hi. Ka kithuah lai un akingaihpih nu in zong Hay Mar Newin i la minthang khat ahi, “Maung” cih la pen sa thei gige hi. Nitak khat Mahwahtah (Township Law and Order Restoration Council) zum ah Captain Mya Maung (L) in ko music tum pawl hong sam in hong zaisak hi.\nTua nitak U Thawn Khamte lawmta (alawmnu tawh) in zong la asa ding a akilem khin dikdek pen U Thawn Kham in sa zolo lua ding kisa in kap piippiap mawk hi. Lawmte ka dotsim khiankhian leh “Alawmnu tawh kikhen uh” ong ci uh hi. Ka nung zakzak teh hih la “Tang Bang Na Dam In” cih pen tua nitak a alungtang kitam kham in akap piippiap khit ciang a aphuah hih tuak hi. Tua la i asakkik (Chorus) ah:\n“Tang bang dam napai in aw ngaih. Sian in lum bang hong sung henla, khan kumsawt gua bang na hing khawm un. Tu leh ta va bang hong pil hen….” ci’n thupha paih mawk hi.\nAlawmnu’ tung ah khasia mahmah mai kha ding himah tase leh thupha paih veve hi. Tua athupha paih hang a amah zong thupha angah ahi hi. Thupha avawh te’n thupha angah ahi hi. Alawmnu zong adau pai mahmah lel a, atate zong pil takpi hi. Khat bang ih ngaklah mahmah ahi Sia Do Khup’ Zolywood sung ah kihel hi.\nMore: Thawn Kham & Zomi Daily tutkhop, holimna\nKhang thak te’n etteh tak kasa hi. Athupha ngahna ahang tampi bel om khathei sam in cin ai zong hih la pen thupha mei akuangsak pen hi peelmawh ding in ka um hi. Bang zah ta in ih heh a ih khasia phial zong in thupha mah ki paih tanghtangh leng hoih zaw tham ahihna hong lak hi.\nTopa Zeisu’ hong thu vaikhakte tawh zong kituak mahmah hi. Thangpaih man khawng a ki zahko niilneel se sang in thupha mah kipaih lel leng hun saupi ah hong hoihzaw pek ding hi. Genkhialh a om leh ngai dam, Note’ Itna Sung Ah (Mung Laan Thang) Tawmvei USA\nPrevious: Malaysia, Klang Valley sungah zu atuh adawnkha mi 19 sikhin, tampi zato tung\nNext: Kalay University huang vai: Side B Lam Suutna\nNi 11 sung innsungah kikhumcip a zahmawh bawlsiat athuak numei


url: =Pasian a it ahih masakna thu kinial kha thei :: ZOMI DAILY\nPasian a it ahih masakna thu kinial kha thei\nposted on 11 March 2015 at 1:31 pm Lomkholna: Biakna, News, SuanghDal\nPasian’ itna tuh in eimau a it masa-in kiguang kha kei ni. Pasian in eite ong it ahihna sangin eite in Pasian a it ih hihna mihingte in kimasak nuam tawntung hi. Pasian a it ahih masakna thu kinial kha thei hi.\nLST in bel, I love Jesus because he loves me first. “Pasian in eite ong it masa ahih manin eite in itna ih nei thei hi” na ci hi (1 John 4: 19). Christians te in itna ih neih theihna pen Pasian’ letsong ahi hi (Rom. 5: 8). Pasian’ itna letsong tunglam pan’n ngah phot lo-in nang le nang ii pianpih mawhkaai itna tawh na kipat leh na thu na khum zo ngei kei ding hi.\nPasian ong itna eite mai ah madawk tawntung a, ei Christians te’ itna pen hong kipia itna hi. Pasian pen a pekhia hi-in, eite pen a ngah a sangte ih hi bek hi. Ei hong ki-it lam kitheihna tawh nuntak gamtat hoih ding kisawm lo-in ei a it ih hihna tawh ki-uk cip nuam tawntung hi.\nLawm kingaihna ah zong eimah a it lua ih kisakna hangin buaina piang tawntung hi. “Hih sangin ong it zaw lai lecin\nsi ning” kici liang hi kici hi. Nomau teng kong it kong khual man bek ahi maw ci-in kihamsiat suk gawp thei mawk hi. Bangci itna hi mawk hiam?\nTua hi a, ei hong ki-it hong kingai ahihna masak thei photphot rehang ih van hong zang thei pan ding hi. Pasian a it ong hih masakna thu nial kha kei ni. Nang le kei hong ki-it a hihna masak den ni.\nPrevious: Zogam leitangh ~ Hang Khan Lian\nNext: Theih Huai Gamdang pai dingte\nMalaysia Zomi Khuado 2014 Ka Siimna – 4 ~ Hau Za Cin\nKuala Lumpur khuasung vengtuamtuam ah nai 10 sung tui pailoding\nBanghang Minam leh Gamvai Sepkul hiam? ~ Bob Tuangpi\nUSA, Indiana pan Pi Cingh Za Pum (Thuklai, Suanthuk) in hongnusia